作者：魏了翁
词牌/韵律：贺新郎

paragraphs: 旧日重阳日。
叹满城，阑风去雨，寂寥萧瑟。
造物翻腾新机杼，不踏诗人陈迹。
都扫荡、一天云物。
挟客凭高西风外，暮鸢飞、不尽秋空碧。
真意思，浩无极。
糕诗酒帽茱萸席。
算今朝、无谁不饮，有谁真得。
子美不生渊明老，千载寥寥佳客。
无限事、欲忘还忆。
金气高明弓力劲，正不堪、回首南山北。
谁弋燕，问消息。